CELEX: 52019PC0587
Language: el
Date: 2019-11-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.11.2019
            COM(2019) 587 final
            2019/0260(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο της προτασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη μεικτή επιτροπή που συστάθηκε με τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της («συμφωνία»)
                  1
               .
            
            
               2.Πλαισιο της προτασης
            
            
               2.1.Η συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της
            
            
               Πρόκειται για συνολική συμφωνία που αντικαθιστά τις σχετικές διατάξεις των υφιστάμενων διμερών συμφωνιών που έχουν συνάψει τα κράτη μέλη με τον Καναδά. Η συμφωνία αίρει όλους τους υπάρχοντες περιορισμούς στα δικαιώματα των αερομεταφορέων της Ένωσης και του Καναδά να εκτελούν πτήσεις μεταξύ σημείων εντός της Ευρωπαϊκής Ένωσης και σημείων εντός του Καναδά. Εν προκειμένω, η συμφωνία αίρει τους φραγμούς που εμποδίζουν τους ενωσιακούς αερομεταφορείς να κάνουν χρήση του δικαιώματος εγκατάστασης εντός της Ένωσης, συμπεριλαμβανομένου του δικαιώματος πρόσβασης στην αγορά χωρίς διακρίσεις, όσον αφορά την προσφορά αεροπορικών δρομολογίων από και προς τον Καναδά. 
            
            
               Η συμφωνία άρχισε να ισχύει στις 16 Μαΐου 2019. 
            
            
               2.2.Η μεικτή επιτροπή
            
            
               Η μεικτή επιτροπή συστήνεται με το άρθρο 17 της συμφωνίας. Τα κύρια καθήκοντά της είναι η ενίσχυση της συνεργασίας μεταξύ των συμβαλλομένων μερών και η εξέταση όλων των θεμάτων που αφορούν την εφαρμογή ή την εκτέλεση της εν λόγω συμφωνίας, και ιδίως: α) επανεξετάζοντας τους όρους των αγορών που επηρεάζουν τις αεροπορικές μεταφορές στο πλαίσιο της συμφωνίας· β) ανταλλάσσοντας πληροφορίες, όπως για παράδειγμα σχετικά με τις τροποποιήσεις των εθνικών νομοθεσιών και πολιτικών που επηρεάζουν τη συμφωνία· γ) διερευνώντας τα πιθανά πεδία περαιτέρω ανάπτυξης της συμφωνίας, συμπεριλαμβανομένης της διατύπωσης συστάσεων για την τροποποίηση της συμφωνίας· δ) συνιστώντας όρους, διαδικασίες και τροποποιήσεις που απαιτούνται για τα νέα κράτη μέλη που καθίστανται συμβαλλόμενα μέρη στην εν λόγω συμφωνία· και ε) συζητώντας θέματα που αφορούν τις επενδύσεις, την κυριότητα και τον έλεγχο, και επιβεβαιώνοντας ότι πληρούνται οι όροι για τη σταδιακή παροχή δικαιωμάτων κυκλοφορίας, όπως παρατίθενται στο παράρτημα 2 της εν λόγω συμφωνίας. Η μεικτή επιτροπή αναπτύσσει επίσης τη συνεργασία και προωθεί τις ανταλλαγές σε επίπεδο εμπειρογνωμόνων όσον αφορά νέες νομοθετικές ή κανονιστικές πρωτοβουλίες. 
            
            
               Η μεικτή επιτροπή λαμβάνει αποφάσεις στις περιπτώσεις που προβλέπονται ρητά από τη συμφωνία και όλες οι αποφάσεις λαμβάνονται ομόφωνα. Η μεικτή επιτροπή εγκρίνει διά αποφάσεως τον εσωτερικό της κανονισμό. 
            
            
               2.3.Η προβλεπόμενη πράξη της μεικτής επιτροπής
            
            
               Κατά την πρώτη της συνεδρίαση, η μεικτή επιτροπή πρέπει να εκδώσει απόφαση σχετικά με την έγκριση του εσωτερικού κανονισμού της μεικτής επιτροπής («προβλεπόμενη πράξη»). 
            
            
               Σκοπός της προβλεπόμενης πράξης είναι να εγκριθεί, σύμφωνα με το άρθρο 17 παράγραφος 8 της συμφωνίας, ο εσωτερικός κανονισμός στον οποίο θα βασίζεται η οργάνωση της μεικτής επιτροπής ώστε να καταστεί δυνατή η εφαρμογή της συμφωνίας.
            
            
               3.Θεση που πρεπει να ληφθει εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να αποσκοπεί στην έγκριση του εσωτερικού κανονισμού της μεικτής επιτροπής Καναδά–ΕΕ. Η θέση θα πρέπει να βασίζεται στο σχέδιο απόφασης της μεικτής επιτροπής.
            
            
               4.Νομικη βαση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
         
         
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
            
            
               4.1.2.Εφαρμογή στην προκειμένη περίπτωση
            
            
               Η μεικτή επιτροπή είναι όργανο που συστάθηκε από συμφωνία, και συγκεκριμένα τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της.
            
            
               Η πράξη την οποία καλείται να εκδώσει η μεικτή επιτροπή είναι πράξη που παράγει έννομα αποτελέσματα, δεδομένου ότι επιβάλλει υποχρεώσεις στα συμβαλλόμενα μέρη δυνάμει του διεθνούς δικαίου. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τις αεροπορικές μεταφορές.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσιευση της προβλεπομενης πραξης
            
            
               Δεδομένου ότι η πράξη της μεικτής επιτροπής θα καθορίζει τον εσωτερικό της κανονισμό, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2019/0260 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της («συμφωνία») συνήφθη από την Ένωση με την απόφαση (ΕΕ) 2019/702 του Συμβουλίου
                  2
                και άρχισε να ισχύει στις 16 Μαΐου 2019. 
            
            
               (2)Με το άρθρο 17 της συμφωνίας συστήνεται μεικτή επιτροπή για τη διασφάλιση της ορθής λειτουργίας και εφαρμογής της συμφωνίας.
            
            
               (3)Το άρθρο 17 παράγραφος 8 της συμφωνίας προβλέπει ότι η μεικτή επιτροπή εγκρίνει τον εσωτερικό κανονισμό της.
            
            
               (4)Προκειμένου να διασφαλιστεί η αποτελεσματική εφαρμογή της συμφωνίας, θα πρέπει να εγκριθεί ο εσωτερικός κανονισμός της μεικτής επιτροπής.
            
            
               (5)Επομένως, η θέση της Ένωσης στο πλαίσιο της μεικτής επιτροπής θα πρέπει να βασίζεται στο συνημμένο σχέδιο απόφασης της μεικτής επιτροπής.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της μεικτής επιτροπής που συστάθηκε με το άρθρο 17 της συμφωνίας αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της, όσον αφορά την έγκριση του εσωτερικού κανονισμού της μεικτής επιτροπής, βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2019/702 του Συμβουλίου, της 15ης Απριλίου 2019, σχετικά με τη σύναψη, εξ ονόματος της Ένωσης, της συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Καναδά, αφετέρου. EE L 120 της 8.5.2019, σ. 1-2.
               
               
                  
                     (2)
                  
                        ΕΕ L 120 της 8.5.2019, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.11.2019
            COM(2019) 587 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της
            
               
         
         
            
               ΠΑΡΑΡΤΗΜΑ 
            
            
               Σχέδιο
            
            
               Απόφαση αριθ. 1/2019 της μεικτής επιτροπής Καναδά/ΕΕ που συστάθηκε δυνάμει της συμφωνίας αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της
            
            
               της [ημερομηνία]
            
            
               για την έγκριση του εσωτερικού κανονισμού της
            
            
            
               Η ΜΕΙΚΤΗ ΕΠΙΤΡΟΠΗ ΚΑΝΑΔΑ–ΕΕ,
            
            
               Έχοντας υπόψη τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της («συμφωνία»), και ιδίως το άρθρο 17,
            
            
               ΑΠΟΦΑΣIΖΕΙ:
            
            
            
               Άρθρο μόνο
            
            
               Εγκρίνεται ο εσωτερικός κανονισμός της μεικτής επιτροπής ο οποίος επισυνάπτεται στην παρούσα απόφαση.
            
            
               (Τόπος),       
            
            
            
               Για τη Μεικτή Επιτροπή, 
            
            
               Ο επικεφαλής της αντιπροσωπείας της Ευρωπαϊκής Ένωσης
            
            
               [ονοματεπώνυμο]
            
            
            
               Ο επικεφαλής της αντιπροσωπείας του Καναδά
            
         
         
            
               [ονοματεπώνυμο]
            
            
                  
                     
                     
                     
            
            
               Εσωτερικός κανονισμός
            
            
            
               Η ΜΕΙΚΤΗ ΕΠΙΤΡΟΠΗ,
            
            
               Έχοντας υπόψη τη συμφωνία αεροπορικών μεταφορών μεταξύ του Καναδά και της Ευρωπαϊκής Κοινότητας και των κρατών μελών της, και ιδίως το άρθρο 17,
            
            
            
               ΕΓΚΡΙΝΕΙ ΤΟΝ ΑΚΟΛΟΥΘΟ ΕΣΩΤΕΡΙΚΟ ΚΑΝΟΝΙΣΜΟ: 
            
            
            
               Άρθρο 1
            
            
               Επικεφαλής αντιπροσωπείας
            
            
               1.
                     Η μεικτή επιτροπή θα απαρτίζεται από εκπροσώπους των συμβαλλόμενων μερών. 
            
            
               2.
                     Την προεδρία της μεικτής επιτροπής θα ασκούν από κοινού οι επικεφαλής των αντιπροσωπειών των συμβαλλόμενων μερών. 
            
            
            
               Άρθρο 2
            
            
               Συνεδριάσεις
            
            
               1.
                     Η μεικτή επιτροπή θα συνεδριάζει τουλάχιστον μία φορά τον χρόνο και τα συμβαλλόμενα μέρη θα αναλαμβάνουν εναλλάξ την ευθύνη για τη διοργάνωση των συνεδριάσεων. Επιπλέον, κάθε συμβαλλόμενο μέρος μπορεί να ζητήσει τη σύγκληση συνεδρίασης της μεικτής επιτροπής σύμφωνα με το άρθρο 17 παράγραφος 3 της συμφωνίας. 
            
            
               2.
                     Οι συνεδριάσεις της μεικτής επιτροπής μπορούν να πραγματοποιούνται με φυσική παρουσία ή με άλλα μέσα (τηλεδιασκέψεις ή εικονοτηλεδιασκέψεις).
            
            
            
               Άρθρο 3
            
         
         
            
               Αντιπροσωπείες
            
            
               1.
                     Πριν από κάθε συνεδρίαση, οι επικεφαλής των αντιπροσωπειών θα αλληλοενημερώνονται σχετικά με την προβλεπόμενη σύνθεση των αντιπροσωπειών τους για τη συγκεκριμένη συνεδρίαση.
            
            
               2.
                     Εκπρόσωποι ενδιαφερόμενων μερών του κλάδου των αερομεταφορών μπορούν να προσκληθούν να συμμετάσχουν σε συνεδριάσεις ως παρατηρητές, με τη συμφωνία της μεικτής επιτροπής.
            
            
               3.
                     Η μεικτή επιτροπή μπορεί να συμφωνήσει να προσκαλέσει σε συνεδριάσεις άλλα ενδιαφερόμενα μέρη ή εμπειρογνώμονες για να παράσχουν πληροφορίες σχετικά με συγκεκριμένα θέματα.
            
            
            
               Άρθρο 4
            
            
               Γραμματεία
            
            
               Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης του Καναδά θα ασκούν από κοινού καθήκοντα γραμματέων της μεικτής επιτροπής.
            
            
            
               Άρθρο 5
            
            
               Ημερήσια διάταξη των συνεδριάσεων
            
            
               1.
                     Οι επικεφαλής των αντιπροσωπειών θα καταρτίζουν την προσωρινή ημερήσια διάταξη κάθε συνεδρίασης με αμοιβαία συμφωνία. Προκειμένου να διευκολύνεται η διανομή της προσωρινής ημερήσιας διάταξης στα μέλη κάθε αντιπροσωπείας και η διαβούλευση σχετικά με αυτήν, στο μέτρο του δυνατού, η εν λόγω προσωρινή ημερήσια διάταξη θα καταρτίζεται το αργότερο δεκαπέντε ημέρες πριν από την ημερομηνία της συνεδρίασης.
            
            
               2.
                     Η ημερήσια διάταξη εγκρίνεται από τη μεικτή επιτροπή κατά την έναρξη κάθε συνεδρίασης.  Η εγγραφή στην ημερήσια διάταξη σημείων άλλων από αυτά που περιλαμβάνονται στην προσωρινή ημερήσια διάταξη πραγματοποιείται με τη συμφωνία της μεικτής επιτροπής.
            
            
               3.
                     Οι επικεφαλής των αντιπροσωπειών δύνανται να συντομεύσουν την προθεσμία που καθορίζεται στην παράγραφο 1, προκειμένου να ληφθεί υπόψη ο επείγων χαρακτήρας συγκεκριμένου θέματος.
            
            
            
               Άρθρο 6
            
            
               Πρακτικά συνεδριάσεων
            
            
               1.
                     Στο τέλος κάθε συνεδρίασης θα συντάσσεται σχέδιο πρακτικών της συνεδρίασης της μεικτής επιτροπής. Σε αυτό θα αναφέρονται τα θέματα που συζητήθηκαν και τυχόν κοινά συμπεράσματα που εξήχθησαν, συμπεριλαμβανομένων τυχόν συστάσεων και αποφάσεων που εγκρίθηκαν. 
            
            
               2.
                     Τα πρακτικά των συνεδριάσεων θα εγκρίνονται γραπτώς από τους επικεφαλής των αντιπροσωπειών εντός 30 ημερών από την ημερομηνία της συνεδρίασης ή μέχρι οποιαδήποτε άλλη ημερομηνία αποφασιστεί από τα συμβαλλόμενα μέρη της συμφωνίας.
            
            
               3.
                     Μετά την έγκρισή τους, τα πρακτικά των συνεδριάσεων θα υπογράφονται από τους επικεφαλής των αντιπροσωπειών και κάθε συμβαλλόμενο μέρος θα καταθέτει ένα πρωτότυπο. Τα συμβαλλόμενα μέρη μπορούν να αποφασίσουν ότι η υπογραφή και η ανταλλαγή ηλεκτρονικών αντιγράφων πληροί αυτή την απαίτηση.
            
         
         
            
               4.
                     Εκτός εάν συμφωνηθεί διαφορετικά, οι συνεδριάσεις της μεικτής επιτροπής δεν θα διεξάγονται δημοσίως.  Τα πρακτικά των συνεδριάσεων και η αλληλογραφία που ανταλλάσσεται, ανάλογα με την περίπτωση, θα δημοσιοποιούνται, εκτός εάν υποβληθεί αντίθετο αίτημα από ένα από τα συμβαλλόμενα μέρη. Εάν είναι απαραίτητο, η μεικτή επιτροπή μπορεί να συμφωνήσει να συστήσει την έκδοση κοινού δελτίου Τύπου.
            
            
            
               Άρθρο 7
            
            
               Γραπτή διαδικασία
            
            
               Στις περιπτώσεις που είναι απαραίτητο και δεόντως αιτιολογημένο, οι αποφάσεις και οι συστάσεις της μεικτής επιτροπής μπορούν να εγκρίνονται με γραπτή διαδικασία. Για τον σκοπό αυτό, οι επικεφαλής των αντιπροσωπειών θα ανταλλάσσουν τα σχέδια μέτρων για τα οποία ζητείται η γνώμη της μεικτής επιτροπής, τα οποία στη συνέχεια μπορούν να επιβεβαιώνονται με ανταλλαγή αλληλογραφίας. 
            
            
            
               Άρθρο 8
            
            
               Διαβουλεύσεις
            
            
               1.
                     Η μεικτή επιτροπή θα λαμβάνει τις αποφάσεις της και θα διατυπώνει συστάσεις σε συναινετική βάση. 
            
            
               2.
                     Οι αποφάσεις και οι συστάσεις της μεικτής επιτροπής θα τιτλοφορούνται «Απόφαση» και «Σύσταση» και θα φέρουν αύξοντα αριθμό, ημερομηνία έγκρισης και περιγραφή του αντικειμένου τους.
            
            
               3.
                     Οι αποφάσεις και οι συστάσεις της μεικτής επιτροπής θα υπογράφονται από τους επικεφαλής των αντιπροσωπειών και θα επισυνάπτονται στα πρακτικά της συνεδρίασης.
            
            
               4.
                     Οι αποφάσεις που λαμβάνονται από τη μεικτή επιτροπή θα εφαρμόζονται από τα συμβαλλόμενα μέρη σύμφωνα με τις εσωτερικές διαδικασίες τους.
            
            
            
               Άρθρο 9
            
            
               Ομάδες εργασίας
            
            
               1.
                     Η μεικτή επιτροπή μπορεί να συμφωνήσει να συστήσει ομάδες εργασίας για τη μελέτη συγκεκριμένων θεμάτων σχετικών με τη συμφωνία. Οι εντολές των ομάδων εργασίας θα εγκρίνονται από τη μεικτή επιτροπή και περιλαμβάνονται στα αντίστοιχα πρακτικά.
            
            
               2.
                     Η σύνθεση των ομάδων εργασίας θα καθορίζεται από τη μεικτή επιτροπή.
            
            
               3.
                     Οι ομάδες εργασίας θα υποβάλλουν έκθεση στη μεικτή επιτροπή.  Δεν μπορούν να λαμβάνουν αποφάσεις αλλά μπορούν να διατυπώνουν συστάσεις στη μεικτή επιτροπή.
            
            
               4.
                     Η μεικτή επιτροπή μπορεί να συμφωνήσει ανά πάσα στιγμή να καταργήσει κάποια από τις υφιστάμενες ομάδες εργασίας, να τροποποιήσει την εντολή της ή να δημιουργήσει νέες ομάδες εργασίας που θα την επικουρούν στην εκτέλεση των καθηκόντων της.
            
            
         
         
            
               Άρθρο 10
            
            
               Δαπάνες
            
            
               1.
                     Τα μέλη κάθε αντιπροσωπείας θα αναλαμβάνουν τις δαπάνες τους που συνδέονται με τη συμμετοχή τους σε συνεδριάσεις ή ομάδες εργασίας.
            
            
               2.
                     Τυχόν άλλες δαπάνες που συνδέονται με την πρακτική διοργάνωση των συνεδριάσεων καλύπτονται από το συμβαλλόμενο μέρος που διοργανώνει τη συνεδρίαση.
            
            
            
            
               Άρθρο 11
            
            
               Τροποποιήσεις του εσωτερικού κανονισμού
            
            
               Η μεικτή επιτροπή μπορεί να τροποποιήσει ανά πάσα στιγμή τον παρόντα εσωτερικό κανονισμό με απόφαση που λαμβάνεται σύμφωνα με το άρθρο 8.